RO Jurnalul Oficial al Uniunii Europene C 238/9

Raport final al consilierului-auditor (1)

AT.39922 – Rulmenți

2014/C 238/08

La 22 ianuarie 2013, Comisia Europeană („Comisia”) a inițiat proceduri în temeiul articolului 11 alineatul (6) din Regulamentul (CE) nr. 1/2003 (2) împotriva JTEKT Corporation, JTEKT Europe Bearings B.V., Koyo France SA și Koyo Deutschland GmbH („JTEKT”); NSK Ltd., NSK Europe Ltd. și NSK Deutschland GmbH („NSK”); Nachi-Fujikoshi Corporation și Nachi Europe GmbH („NFC”); AB SKF și SKF GmbH („SKF”); INA-Holding Schaeffler GmbH & Co. KG, Schaeffler Holding GmbH & Co. KG, Schaeffler AG, Schaeffler Technologies AG & Co. KG (3) și FAG Kugelfischer GmbH („Schaeffler”); NTN Corporation, NTN Wälzlager (Europa) GmbH și NTN-SNR Roulements SA („NTN”) (denumite împreună „părțile”).

În urma discuțiilor privind tranzacția și a propunerilor de tranzacționare, în conformitate cu articolul 10a alineatul (2) din Regulamentul (CE) nr. 773/2004 (4), la 21 ianuarie 2014 Comisia a adoptat o comunicare privind obiecțiunile („CO”) adresată părților (5), declarând că acestea au participat la o încălcare unică și continuă a articolului 101 din Tratatul privind funcționarea Uniunii Europene și a articolului 53 din Acordul privind SEE. În CO s-a susținut faptul că încălcarea a constat în coordonarea prețurilor între producătorii de rulmenți față de clienții din industria autovehiculelor și că aceasta a vizat întregul Spațiu Economic European (SEE).

Prin răspunsurile lor la comunicarea privind obiecțiunile, care le-a fost adresată, părțile au confirmat că în textul acesteia se regăsea conținutul propunerilor lor de tranzacționare.

În temeiul articolului 16 din Decizia 2011/695/UE, am examinat dacă proiectul de decizie se referă exclusiv la obiecțiunile cu privire la care părțile au avut posibilitatea de a-și face cunoscute punctele de vedere și am ajuns la o concluzie afirmativă.

Având în vedere cele de mai sus și dat fiind că părțile nu mi-au adresat nicio cerere sau reclamație (6), consider că în acest caz s-a respectat exercitarea efectivă a drepturilor procedurale ale tuturor părților implicate în procedură.

Bruxelles, 17 martie 2014. Wouter WILS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29) („Decizia 2011/695/UE”).

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(3) Schaeffler Technologies AG & Co. KG a încetat să existe de la 1 ianuarie 2014. Succesorul juridic al acesteia este Schaeffler Technologies GmbH & Co. KG.

(4) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(5) La 20 februarie 2014, Comisia a adoptat o CO adresată Schaeffler Technologies GmbH & Co. KG.

(6) În temeiul articolului 15 alineatul (2) din Decizia 2011/695/UE, părțile la procedurile în cazurile de cartel care se angajează în discuții de tranzacționare în temeiul articolului 10a din Regulamentul (CE) nr. 773/2004 pot sesiza consilierul-auditor în orice moment al procedurii pentru a asigura exercitarea efectivă a drepturilor lor procedurale. A se vedea și punctul 18 din Comunicarea Comisiei privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile (JO C 167, 2.7.2008, p. 1).